input: REGOLAMENT TA' IMPLIMENTAZZJONI TAL-KUMMISSJONI (UE) 2015/341
  tal-20 ta' Frar 2015
  li jistabbilixxi regoli dettaljati għall-implimentazzjoni tar-Regolament (UE) Nru 223/2014 tal-Parlament Ewropew u tal-Kunsill fir-rigward tal-mudelli għall-preżentazzjoni ta' ċerta informazzjoni lill-Kummissjoni
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 (1) dwar il-Fond għal Għajnuna Ewropea għall-Persuni l-Aktar fil-Bżonn, u b'mod partikolari l-Artikoli 35(7), 41(4) u 49(3) tiegħu,
  Billi:
  (1)
  Ir-Regolament ta' Implimentazzjoni tal-Kummissjoni (UE) Nru 463/2014 (2) jistabbilixxi d-dispożizzjonijiet meħtieġa għas-sottomissjoni tal-programmi. Sabiex tiġi żgurata l-implimentazzjoni tal-programmi ffinanzjati mill-Fond għal Għajnuna Ewropea għall-Persuni l-Aktar fil-Bżonn (il-“FEAD”), jeħtieġ li jiġu stabbiliti aktar dispożizzjonijiet għall-applikazzjoni tar-Regolament (UE) Nru 223/2014. Sabiex jiġu ffaċilitati perspettiva komprensiva u aċċess għal dawk id-dispożizzjonijiet, dawk id-dispożizzjonijiet għandhom jiġu stabbiliti f'att ta' implimentazzjoni wieħed.
  (2)
  Bil-ħsieb li jiġu żgurati effiċjenza u trasparenza ikbar fl-implimentazzjoni ta' programmi ffinanzjati mill-FEAD, għandhom jiġu stabbiliti l-mudell għal applikazzjonijiet għal ħlas u l-mudell għall-kontijiet għal programmi operattivi.
  (3)
  Għall-istess skop, għandhom jiġu stabbiliti l-mudell għad-deskrizzjoni tal-funzjonijiet u l-proċeduri fis-seħħ fl-awtorità maniġerjali u, fejn xieraq, l-awtorità ta' ċertifikazzjoni, u l-mudell għar-rapport u l-opinjoni tal-korp indipendenti ta' awditjar. Dawn il-mudelli għandhom jistabbilixxu l-karatteristiċi tekniċi ta' kull qasam fis-sistema ta' skambju elettroniku ta' dejta. Peress li dawn il-mudelli se jiffurmaw il-bażi għall-iżvilupp ta' sistema ta' skambju elettroniku ta' dejta msemmija fl-Artikolu 30(4) tar-Regolament (UE) Nru 223/2014, dawn għandhom jistabbilixxu wkoll il-mod li bih id-dejta fuq in-nefqa eliġibbli se tiddaħħal fis-sistema għall-iskambju elettroniku ta' informazzjoni.
  (4)
  Dan ir-Regolament jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, u b'mod partikolari d-dritt għall-protezzjoni tad-dejta personali. B'hekk dan ir-Regolament għandu jiġi applikat skont dawn id-drittijiet u prinċipji. Fir-rigward ta' dejta personali pproċessata mill-Istati Membri, tapplika d-Direttiva 95/46/KE tal-Parlament Ewropew u tal-Kunsill (3). Rigward l-ipproċessar ta' dejta personali mill-Istituzzjonijiet u l-korpi tal-Unjoni u l-moviment liberu ta' tali dejta, japplika r-Regolament (KE) Nru 45/2001 tal-Parlament Ewropew u tal-Kunsill (4).
  (5)
  Il-miżuri pprovduti f'dan ir-Regolament huma skont l-opinjoni tal-Kumitat għall-Fond għal Għajnuna Ewropea għall-Persuni l-Aktar fil-Bżonn,
  ADOTTAT DAN IR-REGOLAMENT:
  Artikolu 1
  Mudell għad-deskrizzjoni tal-funzjonijiet u l-proċeduri fis-seħħ għall-awtorità maniġerjali u l-awtorità ta' ċertifikazzjoni
  1. Id-deskrizzjoni tal-funzjonijiet u l-proċeduri fis-seħħ għall-awtorità maniġerjali u, fejn xieraq, l-awtorità ta' ċertifikazzjoni għandha titfassal skont il-mudell stipulat fl-Anness I ta' dan ir-Regolament.
  2. Fejn sistema komuni tapplika għal bosta programmi operattivi kofinanzjati mill-FEAD, tista' titfassal deskrizzjoni waħda tal-funzjonijiet u l-proċeduri msemmija fil-paragrafu 1.
  Artikolu 2
  Mudell għar-rapport tal-korp indipendenti ta' awditjar
  1. Ir-rapport tal-awditjar tal-korp tal-awditjar indipendenti li hemm referenza għalih fl-Artikolu 35(2) tar-Regolament (UE) Nru 223/2014 għandu jitfassal skont il-mudell ippreżentat fl-Anness II ta' dan ir-Regolament.
  2. Fejn sistema komuni tapplika għal bosta programmi operattivi kofinanzjati mill-FEAD, jista' jitfassal rapport ta' awditjar singolu kif imsemmi fil-paragrafu 1.
  Artikolu 3
  Mudell għall-opinjoni tal-korp indipendenti ta' awditjar
  1. L-opinjoni tal-korp ta' awditjar indipendenti msemmi fl-Artikolu 35(2) tar-Regolament (UE) Nru 223/2014 għandu jiġi ppreżentat skont il-mudell imfassal fl-Anness III ta' dan ir-Regolament.
  2. Fejn sistema komuni tkun qed tapplika għal bosta programmi operattivi kofinanzjati mill-FEAD, tista' titfassal opinjoni unika kif imsemmi fil-paragrafu 1.
  Artikolu 4
  Mudell għall-applikazzjoni għal ħlas
  L-applikazzjoni għal ħlas imsemmija fl-Artikolu 41(4) tar-Regolament (UE) Nru 223/2014 għandha titfassal skont il-mudell stabbilit fl-Anness IV ta' dan ir-Regolament.
  Artikolu 5
  Mudell għall-kontijiet
  Il-kontijiet imsemmija fl-Artikolu 49(1) tar-Regolament (UE) Nru 223/2014 għandhom jiġu ppreżentati lill-Kummissjoni skont il-mudell imfassal fl-Anness V ta' dan ir-Regolament.
  Artikolu 6
  Dħul fis-seħħ
  Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, l-20 ta' Frar 2015.